بیلگیسایارلارین بیرینین آرخاسیندا اوتورموشدوم و هئدفون قولاغیمدا موزیک دینلهرکن بیلمیرم نم نمنمهنی تایپ ائدیردیم. اوخوماقلار روبابهدنایدیلر. حسن ده منیم ساغ الیمدهکی بیلگیسایاردا ایشلیییردی.
ایشیندن ال گؤتوردو و چکیلدی منه طرف بیرآز دانیشاق و دینجهلسین دییه.
- نهیه قولاق آسیرسان؟
- اوخوماقدیرلار، روبابهدندیر.
هئدفونون بیر قولاغین وئردیم او دا دینلهسین دییه.
- آذربایجاندیر هن؟
- هن. تورکییه ده واریم.
- کیمدن؟
- موراد کهکیللی و ...
آچدیم مورادی دا دینلهسین. ووردوم اؤز سئودیگیم پارچایا (سنده بولاجاقلار
). هم ریتمی گؤزلدیر، همده زامانی اوزون دگیل 2.58 ثانیه. همده سؤزلری راحاتدیر و آنلاملی. چوخ اوخویانلارینکی کیمی تیکراری سؤز دگیللر! شارقیلارین سوزلرینین آنلاملی اولماقلاری و یئنی بیر شئی دئمکلری منیم ایچین چوخ اؤنملی دیر. اوولده ائله ائشیدن کیمی تئز دئدی: "پاپدان اؤترو اؤلهرم!". اوخویوپ بیتهندن سونرا دئدیم:
- دئدیکلرینی آنلادینمی؟
- هن، [ گوله گوله] "سو بیلیر، توپراق بیلیر، بونو بیلمز چوجوقلار"!
اوندان سونرا سوردو:
- چوجوقلار نهیی بیلمز؟
- [من او دیزهنی خاطیرلاییم دییه یئنیدن سؤیلهدیم و دئدیم] "اؤلومدن سیزان داملادیر حایات سو بیلیر، توپراق بیلیر بونو بیلمز چوجوقلار". "اؤلومدن سیزان داملادیر حایات" چوجوقلار اونو بیلمز!
بیرآز فیکیرلهشدی و دئدی:
- "اؤلومدن سیزان داملادیر حایات" یانی نمنه؟
- [بیرآز زیققیلدییاندان سونرا] یانی اؤلومو بیر شئی، بیر جیسم فرض ائدیپ و بو جیسمین سو کیمی بیر مایعسی اولدوغونو فرض ائلیییر. سونرا ایسه یاواش یاواش او سویون اوندان آخماسین سانیر و او آخدیغی دامجیلار حایات اولور.
- داها نه دئدی؟
- [من بیرآز فیکیرلهشدیم، دیزهلری چتین خاطرلادیغیمی آنلادیم] گل ووروم اووله بیر داها دینلییهک.
- یاخچی
ووردوم اووله و دیزهلری بیر بیر اوخودوقجا اوخوماغی دوردوروردوم و آنلاتیردیم، اوولده موراد دیین سؤزو یاواش یاواش دیییردیم، آنلایاندا گئچیردیم اوبیریسینه، آنلامییاندا ایسه بیرآزدا راحاتلاشدیریردیم آنلاسین دییه. شارقی بیتدی.
بیرآز قونوشاندان سونرا حسن چکیلدی اؤز بیلگیسایاری طرفه و ایستیردی ایشینه باشلاسین. گؤردوم فیکره دالیپ.
- اوخوماغی سئودین؟
- هن، گؤزلایدی، او دیزهسین دوشونورم!
- هانکیسین؟
- او ها "اؤلومدن سیزان داملادیر حایات". یانی نمنه؟ اوندا به اؤلمک نهجور اولور؟
هئچ ایندییهجن بو قدر بو اوخوماغی قولاق آسمیشدیم آما بونو تام آچیق آنلاییم دییه دوشونمهمیشدیم. اوراسی ائله منه ده بهلیرسیز گلیردی! او دیزییه آچیقلادیقلاریمی یئنیدن سؤیلهدیم! آما اؤلمکین ناسیل اولدوغو یینهده بیلهمهدیک!
بیرآزدان سونرا حسن اؤزو دئدی:
- اؤلومو بیر شئی و جیسم سانیر، اوندان آخان دامجیلارین حایات اولدوغونو دیییر. او دامجیلار اوندان سیزیر سیزیر و داماندا حایات اولور، او زامان کی داها او داملالار بیتدی و بیر داها داممادی و او جیسم قورودو او قالان شئی، او قالان قورو جیسم اؤلوم اولور!
حسنین بو سؤیلهدیکلری منی ده شاشیردی! و او بهلیرسیزلیگی آرادان قالدیردی و چوخ سئویندیردی.
-------------------------
*حسن زنگان بؤلگهسیندندیر.
**من دامجی دیییردیم او ایسه دامچی! :)
azb_Arab azb_Arab azb_Arab azb_Arab azb_Arab snd_Arab azb_Arab azb_Arab ckb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab unk azb_Arab azb_Arab